บาทเปิด 32.91/93 บาทต่อดอลลาร์ อ่อนค่าต่อเนื่อง
เงินบาทเปิดตลาด 32.91/93 บาทต่อดอลลาร์ อ่อนค่าต่อเนื่อง ไร้ปัจจัยหนุน คาดกรอบวันนี้ 32.85-33 บาท/ดอลลาร์
25 ต.ค. 2561

เงินบาทเปิดตลาด 32.91/93 บาทต่อดอลลาร์ อ่อนค่าต่อเนื่อง ไร้ปัจจัยหนุน คาดกรอบวันนี้ 32.85-33 บาท/ดอลลาร์
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 32.91/93 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 32.88/89 บาท/ดอลลาร์
วันนี้ปัจจัยในประเทศยังไม่มีอะไรเด่นพอที่จะเป็นตัวชี้นำทิศทางการเคลื่อนไหวของเงินบาทได้มากนัก แต่แนวโน้มเงินบาทที่อ่อนค่าวันนี้น่าจะมาจากดัชนีผู้จัดการฝ่ายจัดซื้อ (PMI) ภาคการผลิตและภาคบริการในเบื้องต้นของสหรัฐในเดือน ต.ค. ปรับตัวขึ้นสูงสุดในรอบ 3 เดือน ส่งผลให้เงินดอลลาร์สหรัฐปรับตัวแข็งค่าขึ้น ในขณะที่ดัชนีผู้จัดการฝ่ายจัดซื้อ (PMI) ภาคการผลิตและภาคบริการในเบื้องต้นของยูโรโซนร่วงลงแตะระดับต่ำสุดในรอบ 26 เดือน จึงส่งผลให้เงินยูโรอ่อนค่าลงเมื่อเทียบกับดอลลาร์สหรัฐ
"บ้านเราวันนี้ ยังไม่มีปัจจัยที่จะ move ให้เงินบาทแข็งค่า" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.85-33.00 บาท/ดอลลาร์